L-ewwel nett, ippermettuli nesprimi ottimiżmu kawt, u jkolli nisħaq naturalment dwar il-kelma kawt. Illejla l-mexxejja ħadu deċiżjonijiet importanti li ser jgħinu s-sigurtà tal-fruntieri esterni tal-Unjoni. Ilqajna l-qbil dwar pjan ta' azzjoni konġunt bejn l-UE u t-Turkija biex tiġi indirizzata l-kriżi migratorja li għaddejja bħalissa. Il-laqgħat intensifikati tagħna mal-mexxejja Torok hawnhekk fi Brussell, f'Ankara, u fi New York f'dawn l-aħħar ġimagħtejn, kienu ddedikati għal mira waħda: il-kontroll tal-flussi migratorji li jgħaddu mit-Turkija lejn l-UE. Il-pjan ta' azzjoni huwa pass kbir f'din id-direzzjoni. Minkejja dan, kif għidt b'mod ċar mill-bidu nett, ftehim mat-Turkija jagħmel sens biss jekk jikkontrolla l-fluss ta' refuġjati b'mod effettiv. Hawnhekk ippermettuli nirringrazzja lil Jean-Claude u lill-Kummissjoni għall-ħidma mill-aqwa fin-negozjar tal-pjan ta' azzjoni, tassew kienet kwistjoni li titlob ħafna xogħol u diffiċli u lkoll konna impressjonati ferm mill-effettività u r-ritmu eċċezzjonali. It-tieni, qbilna li naħdmu fuq sistema integrata ta' ġestjoni tal-fruntieri li tmur lil hinn mill-mandat tal-Frontex. Fix-xhur li ġejjin, l-aġenzija ser tiġi żviluppata biex issir korp aktar operazzjonali. L-għan tagħna huwa li nagħtu lill-Frontex id-dritt li tirritorna migranti irregolari fuq l-inizjattiva tagħha stess, u li nagħmluha aktar proattiva fil-ħarsien tal-fruntieri esterni. Sadanittant, l-Istati Membri ser ikunu lesti li jibagħtu mijiet ta' gwardjani oħrajn tal-fruntieri lill-Frontex u l-EASO għas-sigurtà taż-żoni madwar il-"hotspots" fil-Greċja u l-Italja. Il-progress fis-sigurtà ġenwina tal-fruntieri huwa fl-opinjoni tiegħi kisba importanti ferm tal-lejla. Mhux għax sħaqt dwar il-bżonn li nħarsu l-fruntieri tal-UE, iżda għax huwa l-ewwel obbligu tagħna li nħarsu l-komunità Ewropea, u li niggarantixxu l-ordni pubbliku. Għamilna pass f'din id-direzzjoni. It-tielet, iddiskutejna wkoll l-isfidi aktar ġenerali sabiex inkunu lesti għal influss ġdid ta' refuġjati s-sena d-dieħla. Kellna dibattitu dwar il-ġejjieni tar-regolament ta' Dublin, dwar is-sistema tal-gwardjani tal-fruntieri tal-UE u dwar ir-rwol speċifiku tal-hotspots. Dawn huma kollha kwistjonijiet li jistgħu joħolqu firda u l-mira llum kienet li jkollna l-ewwel skambju serju ta' fehmiet dwarhom. Jekk ma nkunux kapaċi nsibu soluzzjonijiet umanitarji u effiċjenti, ħaddieħor ser isib soluzzjonijiet inumani, nazzjonalistiċi u ċertament mhux Ewropej. U fl-aħħar dwar ir-Renju Unit: Għarraft lill-mexxejja dwar id-diskussjonijiet ta' tħejjija bejn l-uffiċjali tiegħi u r-Renju Unit matul dawn l-aħħar xhur. Ilqajna l-impenn tal-Prim Ministru Cameron li jesprimi l-preokkupazzjonijiet speċifiċi tar-Renju Unit bil-miktub sal-bidu ta' Novembru. Grazzi Ara l-paġna tal-laqgħa